

**Mátészalka fenntartható mobilitási terve III.: városunk forgalma**

Mátészalkát intenzív közúti kapcsolatok kötik tágabb és szűkebb környezetéhez, ezek közül is messze kiemelkedik a Nyíregyházára tartó forgalom, illetve a városon ma átmenő nemzetközi áramlat forgalma. A napi közel 200 kamion (irányonként) egyébként mindegy negyede Nyugat-Európa felé tart, egy másik negyede a térségbe irányul, közel fele pedig más magyarországi célpontokra érkezik.



**Mátészalka térségi forgalmai [jármű/nap/irány]** (forrás: KTI Országos Célforgalmi Felvétel 2016)

A fenti forgalmak mellett a helyi és környéki közúti forgalmak határozzák meg a város forgalmát. A következő ábrán jól látható, hogy a legnagyobb forgalmú útszakasz a 49. sz. főút városhatár-Széchenyi utca közötti szakasza, de a várost érintő főutak forgalma között valójában nincs jelenős különbség. Az átmenő kamionforgalom mértéke jelentős: napi 400-550 között van két irányban. Érdemes felhívni a figyelmet a kistehergépkocsik szintén jelentős számára; jelenlétük és magas számuk általában a helyi gazdaság jó működésének fokmérője. A helyi közúti forgalom fő tengelye a 49. sz. főút Ipari út-Széchenyi utca közötti szakasza. Az Ópályi és Nyírcsaholy felé vezető alsórendű utak forgalma is relatív nagy, ami élénk környéki forgalmat jelez, illetve rámutat Mátészalka fontos forgalmi elosztó funkciójára is.



**Mátészalka városi közúthálózatának átlagos napi forgalmai 2018-ban [jármű/nap]** (Országos Közúti Keresztmetszeti forgalomszámlálás)